Man op straat glo met baksteen doodgeslaanArgieffoto: SAPD/Facebook Die polisie is op soek na die naasbestaandes van ŉ onbekende man, tussen 50 en 52, wat onlangs in Durban glo met ŉ baksteen doodgeslaan is. Lt.kol. Thulani Zwane, provinsiale polisiewoordvoerder, het Maandag gesê die voorval het op 26 Junie vanjaar plaasgevind. “Die man het glo langs Florence Nzama-straat buite die HOY Park-sportterrein geslaap toe hy met ŉ baksteen op sy regterslaap aangerand is. Hy is op die toneel dood. Die oorledene is wit, het kort swart hare en het ŉ vlootblou baadjie, swart broek en swart skoene aangehad,” het Zwane gesê. Zwane het ŉ beroep op die publiek gedoen om met inligting na vore te kom wat die polisie in hul moordondersoek kan bystaan, of wat weet wie die man of sy naasbestaandes is. Bel die ondersoekbeampte, konst. Mthokozisi Msani, by 064 045 5596 of 031 325 4041.